Dôvodová správa

A. Všeobecná časť

Podľa § 12 ods. 3 zákona č. 321/2002 Z. z. o ozbrojených silách Slovenskej republiky (ďalej len „zákon č. 321/2002 Z. z.“) možno zamestnanca, ktorý sa podieľa na plnení úloh ozbrojených síl, vyslať s jeho súhlasom mimo územia Slovenskej republiky na účely humanitárnej pomoci, mierovej pozorovateľskej misie, vojenskej operácie alebo na účely plnenia záväzku z medzinárodnej zmluvy o spoločnej obrane proti napadnutiu. Na základe Ústavy Slovenskej republiky o vyslaní rozhodujú príslušné ústavné orgány (vláda Slovenskej republiky, Národná rada Slovenskej republiky).
Podľa § 24 zákona č. 474/2008 Z. z., ktorým sa mení a dopĺňa zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov (ďalej len „zákon č. 553/2003 Z. z.“) patrí, s účinnosťou od 1. januára 2009, zamestnancovi vyslanému mimo územia Slovenskej republiky na účely humanitárnej pomoci, mierovej pozorovateľskej misie, vojenskej operácie alebo v rámci plnenia záväzku z medzinárodnej zmluvy o spoločnej obrane proti napadnutiu zahraničný príspevok v rozpätí 200 až 4 000 eur mesačne.
V návrhu nariadenia vlády Slovenskej republiky sa podľa splnomocňovacieho ustanovenia v § 24 ods. 5 zákona č. 553/2003 Z. z. ustanovuje suma zahraničného príspevku, kategórie operácie v závislosti od miery rizík a ďalšie podrobnosti súvisiace s poskytovaním zahraničného príspevku. Keďže zamestnanci, ktorí sa podieľajú na plnení úloh ozbrojených síl Slovenskej republiky môžu byť, v prípade ich súhlasu, vysielaní mimo územia Slovenskej republiky na rovnaké účely ako profesionálni vojaci ozbrojených síl Slovenskej republiky, pri určení celkovej sumy príspevku sa vychádzalo z celkovej sumy príspevku, ktorý patrí profesionálnemu vojakovi určenej služobným predpisom. Suma príspevku závisí od pracovnej činnosti, ktorú bude zamestnanec v mieste vyslania vykonávať a od zaradenia príslušnej operácie do kategórie. Pri určovaní podmienok zaradenia operácií do kategórie štandardnej, náročnej, veľmi náročnej a extrémnej sa vychádzalo najmä z miery ohrozenia života účastníkov operácií a zo skúseností získaných pri pôsobení profesionálnych vojakov ozbrojených síl Slovenskej republiky v operáciách. V návrhu nariadenia vlády Slovenskej republiky sa zároveň zrušuje nariadenie vlády Slovenskej republiky č. 336/2002 Z. z., ktorým sa ustanovujú podrobnosti na poskytovanie zahraničného príspevku.
Návrh nariadenia vlády Slovenskej republiky nemá vplyv na rozpočty obcí a rozpočty vyšších územných celkov, na zamestnanosť, podnikateľské prostredie a životné prostredie. Vzhľadom na to, že vyslanie zamestnancov mimo územia Slovenskej republiky podľa § 12 ods. 3 zákona č. 321/2002 Z. z. závisí od rozhodnutia ústavných orgánov, finančný dopad navrhovanej úpravy na štátny rozpočet bude možné vyčísliť až pri určení konkrétneho miesta vyslania, počtu vyslaných zamestnancov, dĺžky pôsobenia a iných skutočností ovplyvňujúcich finančný dopad na štátny rozpočet.
Návrh nariadenia vlády Slovenskej republiky je v súlade s Ústavou Slovenskej republiky, zákonmi, ostatnými všeobecne záväznými právnymi predpismi, ako aj s medzinárodnými zmluvami, ktorými je Slovenská republika viazaná.